16.3.2023
SK
Úradný vestník Európskej únie
C 100/93
5.3.
EHSV zdôrazňuje význam financovania experimentálnej a testovacej infraštruktúry s cieľom pomôcť startupom posilniť ich technológie a preklenúť priepasť medzi laboratóriami a uplatnením na trhu.
V tejto súvislosti oceňuje zavedenie nového pojmu testovacej a experimentálnej infraštruktúry v návrhu revízie všeobecného nariadenia o skupinových výnimkách týkajúcich sa štátnej pomoci.
Predovšetkým by sa malo rozlišovať medzi pojmom „testovacia a experimentálna infraštruktúra“ a bežne používaným pojmom „technologická infraštruktúra“.
V tejto súvislosti môže byť rozlišovacím prvkom prevažujúce hospodárske využitie.
Okrem toho by prahová hodnota pre notifikačnú povinnosť mala byť v prípade testovacej a experimentálnej infraštruktúry aj v prípade technologickej infraštruktúry rovnaká, 20 miliónov EUR, a pre podniky, ktoré sa podieľajú aspoň na 5 % investičných nákladov testovacích a experimentálnych zariadení, by sa mal zaviesť zvýhodnený režim.
5.4.
EHSV tiež víta iniciatívu v oblasti verejného obstarávania.
V tejto súvislosti navrhuje zvážiť možnosť zaviesť mechanizmus, ktorý zaručí, že sa na verejnom obstarávaní inovácií zúčastní aspoň jeden startup.
5.5.
EHSV vyzdvihuje význam spoľahlivého režimu duševného vlastníctva, ktorý by sa mal uplatňovať na vynálezy startupov s cieľom podporiť nepretržitý rozvoj výskumu.
Ak si obchodní partneri nárokujú výlučné právo na vedecké výsledky v počiatočných fázach (čo si vyžaduje výlučné právo na podporu vedeckých laboratórií a spoluprácu s nimi), môže sa stať, že vedecké laboratóriá tieto výsledky nebudú ďalej rozvíjať, pretože už nie sú z ekonomického hľadiska zaujímavé.
6.
Hlavná iniciatíva: Urýchlenie a posilnenie inovácií v európskych inovačných ekosystémoch v celej EÚ a na riešenie rozdielov v oblasti inovácií 6.1.
EHSV vyzýva Komisiu, aby podporovala medziregionálny rozmer investícií, a víta najmä skutočnosť, že sa za prednostné považujú niektoré medziregionálne inovačné projekty súvisiace s hlavnými prioritami EÚ (ako je udržateľnosť), s účasťou menej inovatívnych aj inovatívnejších regiónov.
6.2.
EHSV zdôrazňuje, že inovácia spočíva na celom reťazci výskumu a vývoja, od výskumu zo zvedavosti až po aplikovaný výskum a vývoj, pričom zahŕňa aj vzdelávanie a odbornú prípravu, a závisí od kapacít a zdrojov ktoré na zavádzanie príslušných inovácií vyčleňujú politické, kultúrne a sociálno-ekonomické systémy.
V tejto súvislosti EHSV zdôrazňuje, že v záujme rozvoja štrukturálnych inovácií a nových myšlienok by sa verejná podpora mala poskytovať aj na vysokoškolské vzdelávanie, ako aj na odbornú prípravu (ktorá je kľúčom k urýchleniu inovácie) a inovačné laboratóriá, a nielen na projekty, ktoré sa už dostali do fázy uvedenia na trh.
Komisia môže na dosiahnutie tohto cieľa využiť viacero pilotných univerzít.
6.3.
EHSV taktiež oceňuje, že Komisia poskytuje podporu členským štátom pri rozvoji významných cezhraničných projektov spoločného európskeho záujmu, pričom zdôrazňuje, že je dôležité podporovať aj fázu výskumu, keďže inovácia je miestny proces, ktorý by sa mal už od začiatku podporovať zdola nahor, v súlade so záverečnou správou Konferencie o budúcnosti Európy (návrhy 12 a 35).
Mali by sa preto financovať tak výskumné činnosti, ako aj profesijný rozvoj výskumných pracovníkov.
Výsledky výskumu, ktoré sa podporujú z verejných zdrojov, by mali byť sprístupnené inovátorom pre ďalší rozvoj, a to prípadne prostredníctvom platformy Innospace.
6.4.
EHSV víta uverejnenie usmerňovacieho dokumentu, ktorý má príslušným orgánom pomôcť vybrať si najvhodnejší európsky strategický program.
Zároveň zdôrazňuje, že je dôležité, aby strategické programy neboli navrhnuté ako „uzavreté celky“, ale aby sa zohľadnila ich komplementárnosť, a ak je to možné, aby sa uplatňovali horizontálne.
7.
Hlavná iniciatíva: Podpora, prilákanie a udržanie talentov v oblasti špičkových technológií 7.1.
EHSV víta túto iniciatívu, ktorej cieľom je znásobiť príležitosti a pomôcť skontaktovať zamestnávateľov a talenty v celej Európe.
7.2.
EHSV obzvlášť oceňuje myšlienku preskúmať možnosť výhodnejšieho daňového zaobchádzania pre akciové opcie v EÚ.
7.3.
EHSV vyzýva Komisiu, aby zohľadnila daňovú situáciu talentovaných ľudí, ktorí pôsobia cezhranične, a zamedzila prekážkam znemožňujúcim voľný pohyb talentov.
7.4.
EHSV vyzýva Komisiu, aby koordinovala vnútroštátne iniciatívy zamerané na podporu talentov.